LUCRARE DE EVALUARE SEMESTRIALĂ LA DISCIPLINA PATROLOGIE ȘI LITERATURĂ POSTPATRISTICĂ

**GÂNDIREA ANTROPOLOGICĂ LA SFÂNTUL IUSTIN MARTIRUL ȘI FILOSOFUL: DE LA CHIP LA ASEMĂNARE**

Îndrumători:

PS lect. dr. Ignatie TRIF

Asist. dr. Alexandru PRELIPCEAN

Student: Lupu Cezar-Justinian

Anul: 1, grupa 4

1. **Introducere**

Gândirea antropologică a Sfinților Părinți este un reper în ceea ce privește înțelegerea alcătuirii noastre, a modului în care am fost creați încă de la bun început de către Dumnezeu și, de asemenea, a atributelor pe care, noi, ca ființe create după chipul și asemănarea Celui Atotputernic, le posedăm și prin care putem câștiga mântuirea sufletelor noastre. Acest fapt al creării prin asemănarea cu Însuși Creatorul nostru prefigurează valențele pe care noi, ca adevărați creștini, trebuie să ni le însușim. Astfel, viața noastră, privită de la naștere până la sfârșitul acestei vieți lumești, pământești, poate fi privită ca un drum în care scopul principal și primordial este păstrarea acestei asemănări cu Dumnezeu, dacă ne gândim la curăția noastră din pruncie, de după botez.

În schimb, dacă ne gândim la viața noastră cea întinată, a celor ce deja am avut experiența nefastă a păcatului, atunci putem vorbi de o altă *călătorie*, pe același drum amintit mai sus, cauzată de pierderea acestei asemănări. De această dată, trebuie să parcurgem noi înșine distanța de la chip la asemănare, pentru a regăsi ceea ce am pierdut prin nepriceperea și prin neascultarea noastră. Părintele profesor Cristian Sonea numeşte această *călătorie* drept *misiunea originară a omului*. Prezența chipului lui Dumnezeu în om face posibilă împlinirea acestei misiuni. Astfel, asemănarea cu Hristos poate fi recăpătată prin cultivarea virtuților. Prin aceasta, omul dobândește luminare prin harul Sfântului Duh, ajungând, din nou, la asemănarea cu Arhechipul nostru, care este Hristos.[[1]](#footnote-2)

Prin nesperata întâlnire cu un simplu om bătrân în călătoria înspre Efes, Sfântul Iustin Martirul și Filosoful descoperă această temă a antropologiei dintr-o manieră a credinției. Fiind un bun cunoscător al unor curente filosofice precum pitagoreismul, peripatetismul sau stoicismul, își dă seama de insuficiența culturii laice atunci când vine vorba despre problema pe care bătrânul a ridicat-o prin monologul următor: *Ce asemănare există între noi și Dumnezeu? Este sufletul divin și nemuritor și parte din intelectul regal, după cum îl caracteriza Platon? Răspunsul este nu: asemănarea pe care o avem cu Dumnezeu este de ordin moral, nu ontologic. Nimeni nu-L va vedea pe Dumnezeu decât cel care va fi trăit în dreptate, purificat de dreptate și de orice altă virtute.[[2]](#footnote-3)* Prin aceasta, Sfântul Iustin înțelege că sufletul poate devine nemuritor doar prin coexistența sa cu împlinirea voii lui Dumnezeu. Astfel, plecând de la acest moment, Sfântul Iustin dedică o parte importantă din munca sa pentru studierea din punct de vedere antropologic a modului în care omul a fost creat, găsind idei esențiale în ceea ce privește înțelegerea sufletului, a trupului, a conștiinței sau a libertății de a alege, toate din perspectiva unui creștin marcat de ortodoxism, de o trăire veridică. Astfel, voi încerca să prezint, în legătură cu cele amintite anterior, gândirea antropologică a Sfântului Iustin Martirul și Filosoful.

1. **Temeiul biblic al acestei teme**

Certitudinea acestui aspect antropologic al asemănării cu Creatorul o avem din capitolul I din cartea Facerii, unde este amintit cum, la întemeierea lumii, în cea de-a șasea zi, Domnul a zis: <<*Să facem om după chipul și după asemănarea Noastră>>[...].*Apoi, se amintește: *Și a făcut Dumnezeu pe om după chipul Său; după chipul lui Dumnezeu l-a făcut; a făcut bărbat și femeie* (Facerea 1, 26-27). Astfel, putem conchide că, încă dintru început, putem vorbi despre o integralitate a firii umane ce are drept caracteristică vitală asemănarea cu Cel ce ne-a creat.

1. **Despre om la Sfântul Iustin**

Sfântul Iustin vede omul ca pe o sinteză psiho-somatică [[3]](#footnote-4) dintre trup și suflet, cel din urmă fiind capabil să ajungă la cunoașterea divinității. De asemenea, în *Apologia I*, sfântul pune accent pe faptul că omul nu este lăsat fără puterea de a discerne dintre bine și rău, ci el este capabil să facă această diferențiere prin rațiune, unul dintre darurile specifice omului: *[...] existența noastră inițială nu a depins de noi; dar El ne convinge și ne aduce la credința de a alege să urmăm cele plăcute Lui, prin puterile raționale pe care ni le-a dăruit.[[4]](#footnote-5)*

Părintele profesor Ioan. G. Coman ne pune în vedere faptul că la Sfântul Iustin există trei elemente definitorii pentru om: adevărul, rațiunea și învierea.[[5]](#footnote-6) Prin cel dintâi element, adevărul, omul este capabil de a alege în cunoștință de cauză. Apoi, folosindu-și rațiunea, omul poate alege între bine și rău. Aceste alegeri duc, într-un sfârșit, la posibiltatea unei comuniuni veșnice cu Hristos, adică la înviere. Astfel, găsim și aici un exemplu al drumului pe care îl avem de parcurs de la chip la asemănare.

1. **Despre trupul omului**

În ceea ce privește trupul omului, Sfântul Iustin observă că acesta există în două forme, de bărbat și de femeie. El consideră că aceste forme *au fost orânduite așa pentru pietate și pentru dreptate*.[[6]](#footnote-7) De asemenea, cea mai importantă idee legată de acest aspect se bazează tot pe înviere. Prin Învierea Sa, cea de a treia zi, Hristos oferă exemplu întregii umanități pentru prețuirea pe care trebuie să o purtăm noi înșine trupurilor noastre. În scrierile sale, Sfântul Iustin ne aduce în vedere această realitate a învierii la cea de-a doua venire a Mântuitorului: *știm că va fi atât învierea trupului[[7]](#footnote-8)*. Prin aceasta, trebuie să luăm aminte încă o dată la cuvintele Sfântului Apostol Pavel, care în Epistola întâia către Corinteni, ne îndeamnă să avem grijă de trupurile noastre, întrucât acestea sunt *templu al Duhului Sfânt* care este în noi (I Corinteni 6,12).

1. **Despre sufletul omului**

Se pare că Sfântul Iustin Martirul și Filosoful dedicase un întreg manual studiului despre suflet, însă, din păcate, această operă s-a pierdut în valurile istoriei. Din fericire, totuși, se mai găsesc încă părți despre acest subiect în scrierile rămase. În perioada precreștină, Sfântul Iustin adoptă o anumită plasare platonică cu privire la această problematică, susținând că sufletul este divin și nemuritor și, respectiv, parte constituentă a Spiritului suveran, însă nu aceasta este perspectiva care ne interesează. [[8]](#footnote-9)

Din perspectiva omului maturizat prin experiența creștinării, Sfântul Iustin își dă seama de faptul că sufletele îl pot cunoaște pe Dumnezeu. Tot legat de suflet, în lucrarea *Dialogul cu iudeul Tryfon,* Sfântul Iustin afirmă: *Dacă întâlnești persoane care își zic creștini, dar care neagă învierea morților și susțin, dimpotrivă, că sufletele vor fi luate la cer de îndată ce mor, pe aceștia să nu-i socotești creștini*.[[9]](#footnote-10) Iată că, încă o dată, prin gândirea sa antropologică, Sfântul Iustin Martirul și Filosoful, prefigurează importanța trupului și a sufletului pentru momentul învierii.

* 1. **Legătura dintre viață și suflet**

În ceea ce privește viața sufletului, Sfântul Iustin are interesanta afirmație cum că sufletul nu este viață, ci el se împărtășește din viață: *Faptul că sufletul trăiește, nimeni n-ar putea tăgădui. Dacă trăiește însă, el trăiește nu pentru că este viață, ci pentru că se împărtășește din viață, și ceea ce se împărtășește din ceva este cu totul altceva decât aceea din care se împărtășește. Sufletul se împărtășește din viață, pentru că Dumnezeu voiește ca el să trăiască. Și ca atare, sufletul nu se va mai împărtăși din viață, când Dumnezeu va voi ca sufletul să nu mai trăiască.*[[10]](#footnote-11) Din nou, este potențat adevărul cum că Dumnezeu este Creator a toate și că numai El este Cel care poate dărui viață, Cel care se îngrijește de toate câte sunt, Cel ce face *să răsară soarele şi peste cei răi şi peste cei buni şi trimite ploaie peste cei drepţi şi peste cei nedrepţi* (Matei 5, 44).

* 1. **Despre nemurirea sufletului**

Pentru afirmația cum că *sufletele, și după moarte, sunt în simțire*[[11]](#footnote-12), Sfântul Iustin vine atât cu argumentul învierii, cât și cu diferite argumente păgâne sau veterotestamentare. Abordarea acestui subiect și, respectiv, gândirea aserțiunii vin să întărească credința creștină conform căreia, prin înfăptuirea de lucruri bune și printr-o viață sprijinită pe temeliile moralității, sufletul va dobândi învierea vieții, iar, în caz contrar, o va dobândi pe cea a osândirii, după cum spune și textul Sfintei Evanghelii de la Ioan, citit la ierurgia înmormântării: *vor ieși cei care au făcut cele bune, spre învierea vieții, iar cei care au făcut cele rele, spre învierea osândirii* (Ioan 5, 29).

1. **Comuniunea trup-suflet**

În ceea ce privește gândirea asupra naturii omenești, l-am putea încadra pe Sfântul Iustin Martirul și Filosoful în rândul dihotomiștilor, întrucât, în viziunea asupra omului, el amintește doar despre aceste două elemente: trup și suflet, arătând că relația acestora este una ce își găsește originea pe temeiul scripturistic al genezei. Astfel, pr. prof. Ioan G. Coman, sintetizând din opera sfântului, scria: *Trupul și sufletul sunt strâns unite prin însuși actul creației lor care a avut loc aproape simultan. deși sufletele au fost zidite aparte și nu cu trupurile ce le sunt proprii[[12]](#footnote-13)*. Prin această idee, sfântul Iustin pare să amintească de momentul relatat în cartea Facerii, capitolul 2: *Atunci, luând Domnul Dumnezeu țărână din pământ, a făcut pe om și a suflat în fața lui suflare de viață și s-a făcut omul ființă vie*. (Facerea 2,7)

1. **Despre conștiință**

Prezența conștiinței în structura noastră mentală se poate confirma prin faptul că fiecare dintre noi știe, înainte de a fi învățat, că *adulterul, curvia și uciderea de oameni și toate de felul acestora sunt niște lucruri rele*[[13]](#footnote-14). Știm deja că cei care nu își ascultă propria conștiință vor sfârși prin prin a plăti pentru păcatele lor, însă Sfântul Iustin ne atrage atenția că cei care își doresc ca răul pe care îl fac să nu li se întâmple lor sau aceia care păcătuiesc, dar care îi defăimează pe ceilalți de speța lor pentru nelegiuirile făcute, încă mai au posibiltatea de a se mântui, ei având încă un vag simțământ că ceea ce se petrece este greșit. Cei din urmă sunt cei care *au pierdut noțiunile naturale, sau, ceva mai mult, și le-au stins sau continuă să le aibă înmormântate în sufletele lor*[[14]](#footnote-15), dar care mai au posibiltatea de a se reîntoarce pe drumul cel drept.

1. **Despre libertatea omului de a alege**

În scrierile sale, Sfîntul Iustin combate cu vehemență influența destinului asupra vieții noastre și aduce argumente pentru existența unui liber arbitru, dictat de responsabilitatea umană. Astfel, Sfântul Iustin sintetizează soarta oamenilor și a îngerilor celor căzuți prin efectul propriilor lor alegeri, arătând că Dumnezeu nu cauzează căderea nimănui. Cel ce alege este vinovat pentru o eventuală alegere greșită, întrucât, după cuvintele lui, *omul are prin natura sa putere de a cunoaște binele și răul*.[[15]](#footnote-16) Singura față a destinului omului pe care Sfântul Iustin o acceptă este următoarea: *celor ce aleg cele bune, recompensele cele vrednice și, de asemenea, celor ce aleg cele potrivnice, pedepsele cele vrednice*.[[16]](#footnote-17)

1. **Concluzie**

Citind din și despre opera Sfântului Iustin Martirul și Filosoful, l-am găsit pe acest sfânt drept un temerar al propriilor timpuri, ce a avut curajul de a se dezice de învățăturile curentelor filosofice specifice secolelor II-III. În duhul de mărturisitor al dreptei credințe, Sfântul Iustin Martirul și Filosoful se dovedește cu adevărat un părinte pentru cei ce vor să descopere antropologia din punctul de vedere al învățăturii creștine.

Adoptând perspectiva unui dihotomist, Sfântul Iustin prezintă, în mod sapiențial, legătura dintre trup și suflet, arătând că prin urmarea valorilor creștine această legătură poate deveni imuabilă, rămând totodeauna sub binecuvântarea lui Dumnezeu. Ascultarea propriei noastre conștiințe și sesizarea faptului că noi suntem cei care alegem între bine și rău ne vor da o perspectivă mult mai realistă asupra propriei noastre vieți, iar prin luarea deciziilor celor bune vom reuși să înaintăm pe drumul ce se întinde de la chip la asemănarea cu Dumnezeu. Citirea cu luare aminte a lucrărilor ce ating și acest domeniu al antropologiei pot contribui, cu siguranță, la transcederea noastră din simpli oameni la fii ai Învierii.

Bibliografie

1. BIBLIA SAU SFÂNTA SCRIPTURĂ, E.I.B.M.B.O.R., Bucureşti, 2019.
2. KERKES, Nicolae-Dragoș, *Sfântul Iustin Martirul și Filosoful*, editura Renașterea, Cluj-Napoca, 2016
3. RUSSELL, Norman, *The doctrine of Deification in The Greek Patristic Tradition*, Oxford University Press, Oxford, 2004
4. SFÂNTUL IUSTIN MARTIRUL ȘI FILOSOFUL, *Apologia I*, în: *Apologeţi de limbă greacă*, trad., introducere, note și indice de Pr. Prof. T. Bodogae, Pr. Prof. Olimp Căciulă, Pr. Prof. D. Fecioru, coll. *Părinți și Scriitori Bisericești*, vol. 2, Ed. IBMBOR, Bucureşti, 1980
5. SFÂNTUL IUSTIN MARTIRUL ȘI FILOSOFUL, *Apologia II*, în: *Apologeţi de limbă greacă*, trad., introducere, note și indice de Pr. Prof. T. Bodogae, Pr. Prof. Olimp Căciulă, Pr. Prof. D. Fecioru, coll. *Părinți și Scriitori Bisericești*, vol. 2, Ed. IBMBOR, Bucureşti, 1980
6. SFÂNTUL IUSTIN MARTIRUL ȘI FILOSOFUL, *Dialogul cu iudeul Tryfon*, în: Apologeţi de limbă greacă, trad., introducere, note și indice de Pr. Prof. Teodor Bodogae, Pr. Prof. Olimp Căciulă, Pr. Prof. Dumitru Fecioru, coll*. Părinți și Scriitori Bisericești*, 2, Ed. IBMBOR, Bucureşti, 1980
7. SONEA, Pr. Prof. Cristian, *Împlinirea misiunii omului de mijlocitor pentru lume în teologia Sfântului Maxim Mărturisitorul*, Cluj-Napoca, 2011
8. TRIF, PS lect. dr. Ignatie, *Sfântul Martir Iustinul și Filosoful – Întânirea dintre creștinism și elenism*

1. Pr. Prof. Cristian Sonea, „Împlinirea misiunii omului de *mijlocitor* pentru lume în teologia Sfântului Maxim Mărturisitorul”, în *Studia Universitatis Babeș-Bolyai Theologia Orthodoxa*, 51st  B.P. Hasdeu, Cluj-Napoca, România, 2011, pp. 104-111. [↑](#footnote-ref-2)
2. Norman Russell, „The doctrine of Deification in The Greek Patristic Tradition”, 2004, pp. 96-97, <<http://library.lol/main/2035C09E1E1AF5652E15C26ECEC3BD26>>, 28 mai 2021. [↑](#footnote-ref-3)
3. PS lect. dr. Ignatie Trif, „Sfântul Martir Iustinul și Filosoful – Întâlnirea dintre creștinism și elenism”, p. 5. [↑](#footnote-ref-4)
4. SFÂNTUL IUSTIN MARTIRUL ȘI FILOSOFUL, „Apologia I”, X, în: *Apologeţi de limbă greacă*, trad., introducere, note și indice de Pr. Prof. Teodor Bodogae, Pr. Prof. Olimp Căciulă, Pr. Prof. Dumitru Fecioru, coll. *Părinți și Scriitori Bisericești*, 2, Ed. IBMBOR, Bucureşti, 1980, p. 31. [↑](#footnote-ref-5)
5. Nicolae-Dragoș Kerkes, *Sfântul Iustin Martirul și Filosoful*, editura Renașterea, Cluj-Napoca, 2016, p.266. [↑](#footnote-ref-6)
6. SFÂNTUL IUSTIN MARTIRUL ȘI FILOSOFUL, „Dialogul cu iudeul Tryfon”, XXIII, în: *Apologeţi de limbă greacă*, trad., introducere, note și indice de Pr. Prof. Teodor Bodogae, Pr. Prof. Olimp Căciulă, Pr. Prof. Dumitru Fecioru, coll. *Părinți și Scriitori Bisericești*, 2, Ed. IBMBOR, Bucureşti, 1980, p. 117. [↑](#footnote-ref-7)
7. SFÂNTUL IUSTIN MARTIRUL ȘI FILOSOFUL, „Dialogul cu iudeul Tryfon”, LXXX, p. 188. [↑](#footnote-ref-8)
8. N.D. Kerkes, *Sfântul Iustin Martirul și Filosoful,*  p. 269. [↑](#footnote-ref-9)
9. SFÂNTUL IUSTIN MARTIRUL ȘI FILOSOFUL, „Dialogul cu iudeul Tryfon”, LXXX, p. 188. [↑](#footnote-ref-10)
10. SFÂNTUL IUSTIN MARTIRUL ȘI FILOSOFUL, „Dialogul cu iudeul Tryfon”, VI, p. 99. [↑](#footnote-ref-11)
11. SFÂNTUL IUSTIN MARTIRUL ȘI FILOSOFUL, „Apologia I”, XVIII, p. 37. [↑](#footnote-ref-12)
12. Pr. Prof. Ioan G. Coman, „Elemente de antropologie în operele Sfântului Iustin Martirul și Filosoful”*,* în: *Ortodoxia,* P. C. Pr. Ioan Gagiu, nr. 1 din Anul XX, Institutul Biblic și de Misiune Ortodoxă, București, 1968, pp. 378 - 394. [↑](#footnote-ref-13)
13. SFÂNTUL IUSTIN MARTIRUL ȘI FILOSOFUL, „Dialogul cu iudeul Tryfon”, XCIII, p. 203. [↑](#footnote-ref-14)
14. SFÂNTUL IUSTIN MARTIRUL ȘI FILOSOFUL, „Dialogul cu iudeul Tryfon”, XCIII, p. 203. [↑](#footnote-ref-15)
15. SFÂNTUL IUSTIN MARTIRUL ȘI FILOSOFUL, „Apologia II”, XIV, în: *Apologeţi de limbă greacă*, trad., introducere, note și indice Pr. Prof. Teodor Bodogae, Pr. Prof. Olimp Căciulă, Pr. Prof. Dumitru Fecioru, coll. *Părinți și Scriitori Bisericești*, 2, Ed. IBMBOR, Bucureşti, 1980, p. 87. [↑](#footnote-ref-16)
16. SFÂNTUL IUSTIN MARTIRUL ȘI FILOSOFUL, „Apologia I”, XLIII, p. 53. [↑](#footnote-ref-17)